माया रोटरी हाफ म्याराथन २०२३ को उपाधि थापालाई
भारतीय सेनामा कार्यरत पर्वतका ३३ वर्षीय अनिश थापाले शनिबार रुपन्देहीको भैरहवामा आयोजित माया रोटरी हाफ म्याराथन २०२३ को उपाधि जितेका छन् । निर्धारित २१ दशमलव १ किलोमिटर दुरी १ घण्टा ६ मिनेट ४३ सेकेन्डमा पूरा गर्दै उनी पहिलो भएका हुन् । 
भैरहवा — भारतीय सेनामा कार्यरत पर्वतका ३३ वर्षीय अनिश थापाले शनिबार रुपन्देहीको भैरहवामा आयोजित माया रोटरी हाफ म्याराथन २०२३ को उपाधि जितेका छन् । निर्धारित २१ दशमलव १ किलोमिटर दुरी १ घण्टा ६ मिनेट ४३ सेकेन्डमा पूरा गर्दै उनी पहिलो भएका हुन् । आजै पोलियो उन्मुलन गरौं भन्ने मुल नारासाथ आयोजित हाफ म्याराथनमा नेपाली सेनामा कार्यरत बैतडीका २८ वर्षीय नरेन्द्रसिंह राना दोस्रो भए । उनले निर्धारित दुरी १ घण्टा ७ मिनेट ४ सेकेन्डमा पार गरेका थिए । नेपाली सेनामा कार्यरत महेन्द्रनगरका मुकेशबहादुर पालले १ घण्टा ८ मिनेट ४२ सेकेन्डमा निर्धारित दुरी पार गरेर तेस्रो स्थान हासिल गरे । भैरहवाको बुद्वचोकबाट बिहान सुरु म्याराथनमा दुई सय धावक सहभागी थिए । म्याराथनमा नेपाली सेना, सशस्त्र प्रहरी, नेपाल प्रहरीका साथै विभिन्न क्लव र व्यक्तिगत धावक सहभागी भएका थिए । बुद्वचोकबाट सुरु दौड देवकोटा चोक, बसन्तपुर, बेलहिया बाइपास, पर्यटकीय द्वार हुँदै पुनः देवकोटा चोक, गौतमबुद्व विमानस्थल भएर लुम्बिनी गेट हुँदै आवारोडस्थित सानु डिपार्टमेन्टल चोकमा आएर समापन भएको थियो ।म्याराथनमा प्रथम भएका थापालाई १ लाख, दोस्रो हुने रानालाई ७५ हजार, तेस्रो भएका पालालाई ५० हजार रुपैयाँ नगद पुरस्कार, मेडल, प्रमाणपत्र प्रदान गरिएको थियो । साथै दुई/दुई जना महिला र पुरुषलाई सान्त्वना पुरस्कार स्वरुप ५/५ हजार रुपैयाँ प्रदान गरिएको थियो । पोलियो उन्मुलनको सन्देश दिन रोटरी क्लव अफ लुम्बिनी सिद्वार्थनगर, रोटरी क्लव अफ सेन्ट्रल लुम्बिनी र रोटरी क्लव भैरहवाले म्याराथन आयोजना गरेका हुन् । रोटरी क्लव अफ सेन्ट्रल बुटवल र रोटरी क्लव अफ राजधानी सह आयोजक रहेको रोटरी डिष्ट्रिक पब्लिक इमेज चेयर तथा म्याराथन संयोजक राजकुमार गुप्ताले बताए ।प्रत्येक वर्ष पोलियो दिवसका दिन आयोजना हुँदै आएको म्याराथन कोरोना महामारीका कारण यसअघि स्थगित रहेको थियो ।